Komisija nenehno poudarja potrebo po preprostejših pravilih za mala podjetja. V zvezi s tem je marca 2020 sprejela strategijo za MSP za trajnostno in digitalno Evropo, v kateri se je zavezala, da si bo še naprej prizadevala za zmanjšanje bremena za MSP. Cilj zmanjšanja regulativnega bremena za MSP je eden od stebrov te strategije. Kar zadeva fiskalna pravila, je ta posebni ukrep v skladu s temi cilji. Prav tako je v skladu z akcijskim načrtom za pravično in preprosto obdavčitev iz leta 2020 v podporo strategiji za okrevanje, ki potrjuje, da so stroški izpolnjevanja davčnih obveznosti v EU še vedno visoki in običajno znatno višji za mala kot za velika podjetja.

Ukrep odstopanja je v skladu s cilji Direktive Sveta (EU) 2020/285, ki spreminja člene 281 do 294 direktive o DDV glede posebne ureditve za mala podjetja in izhaja iz akcijskega načrta za DDV, njen cilj pa je ustvariti sodoben in poenostavljen sistem za ta podjetja. Njegov namen je zlasti zmanjšati stroške izpolnjevanja obveznosti v zvezi z DDV in izkrivljanje konkurence na nacionalni ravni in na ravni EU, zmanjšati negativen učinek praga ter olajšati izpolnjevanje obveznosti podjetij in spremljanje, ki ga izvajajo davčne uprave.

Podobna odstopanja za oprostitev plačila DDV za davčne zavezance, katerih letni promet je pod določenim pragom, kot je določeno v členih 285 in 287 direktive o DDV, so bila odobrena tudi drugim državam članicam. Nedavno je bilo na primer Sloveniji odobreno podaljšanje uporabe praga v višini 50 000 EUR, Poljski v višini 40 000 EUR, Madžarski v višini 48 000 EUR, Belgiji v višini 25 000 EUR, Malti v višini 30 000 EUR, Češki pa v višini 85 000 EUR.

Nizozemska je navedla, da posebni ukrep zmanjšuje upravno breme za davčne zavezance in davčni organ ter prispeva k poenostavitvi pobiranja davkov. Po njenih navedbah je učinek posebnega ukrepa na državni proračun približno 0,1 %. Prav tako je navedla, da bi podaljšanje posebnega ukrepa imelo le zanemarljiv učinek na skupne prihodke iz DDV, zbrane v fazi končne potrošnje. Taki učinki so v skladu z zahtevami iz drugega pododstavka člena 395(1) direktive o DDV.

Cilj predloga izvedbenega sklepa Sveta je podaljšanje ukrepa poenostavitve za davčne zavezance, katerih letni promet ne presega 25 000 EUR, za nadaljnji dve leti. Davčni zavezanci, katerih letni promet ne presega praga, so oproščeni veliko splošnih obveznosti v zvezi z DDV in tudi upravno breme zanje se bo zaradi tega ukrepa zmanjšalo. Predlog poleg tega poenostavlja pobiranje davkov za nizozemske davčne organe.

Posvetovanje z deležniki ni bilo opravljeno. Ta predlog temelji na prošnji Nizozemske in zadeva le to državo članico.

Posebni ukrep, uveden z Izvedbenim sklepom Sveta (EU) 2018/1904, ni imel bistvenih posledic za proračun EU, ker je Nizozemska izračunala nadomestilo v skladu s členom 6 Uredbe Sveta (EGS, Euratom) št. 1553/89. Po začetku veljavnosti Uredbe Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost, Nizozemska od proračunskega leta 2021 naprej ne bo izračunavala nadomestil v zvezi s poročilom o osnovi za lastna sredstva iz naslova DDV. Predlog izvedbenega sklepa Sveta, ki je namenjen podaljšanju posebnega ukrepa Izvedbenega sklepa Sveta (EU) 2018/1904, prav tako ne bo imel pomembnih posledic za proračun EU. Popravki in nadomestila so imeli v preteklosti zanemarljiv učinek na znesek lastnih sredstev iz naslova DDV. Zato njihova odprava ne bo imela znatnih proračunskih posledic.

2022/0383 (NLE)

Predlog

IZVEDBENI SKLEP SVETA

o spremembi Izvedbenega sklepa (EU) 2018/1904 o dovoljenju Nizozemski, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1)Z Izvedbenim sklepom Sveta (EU) 2018/1904 je Nizozemska dobila dovoljenje, da uvede poseben ukrep, ki odstopa od člena 285 Direktive 2006/112/ES (v nadaljnjem besedilu: posebni ukrep), da lahko davčne zavezance, katerih letni promet ne presega 25 000 EUR, oprosti plačila DDV.

(2)Izvedbeni sklep (EU) 2018/1904 naj bi prenehal veljati 31. decembra 2022. Nizozemska je z dopisom z dne 23. avgusta 2022 zaprosila za dovoljenje, da še naprej uporablja posebni ukrep, odobren z navedenim izvedbenim sklepom, za nadaljnje obdobje do 31. decembra 2024, tj. datuma, do katerega morajo države članice prenesti Direktivo Sveta (EU) 2020/285. Navedena direktiva določa enostavnejša pravila glede DDV za mala podjetja in državam članicam omogoča, da davčne zavezance, katerih letni promet v državi članici ne presega praga 85 000 EUR ali protivrednosti v nacionalni valuti, oprostijo plačila DDV.

(3)Komisija je v skladu s členom 395(2), drugi pododstavek, Direktive 2006/112/ES prošnjo Nizozemske z dopisom z dne 25. avgusta 2022 posredovala drugim državam članicam razen Španiji. Slednji je navedeno prošnjo posredovala z dopisom z dne 26. avgusta. Komisija je z dopisom z dne 29. avgusta 2022 Nizozemsko uradno obvestila, da ima na voljo vse informacije, potrebne za presojo prošnje.

(4)Posebni ukrep je v skladu z Direktivo 2006/112/ES, kakor je bila spremenjena z Direktivo (EU) 2020/285, katere namen je zmanjšati breme izpolnjevanja zahtev s področja DDV za mala podjetja in preprečiti izkrivljanje konkurence na notranjem trgu.

(5)Posebni ukrep bo za davčne zavezance ostal neobvezen, saj se lahko še vedno odločijo za splošno ureditev DDV na podlagi člena 290 Direktive 2006/112/ES.

(6)Glede na informacije, ki jih je predložila Nizozemska, bo imel posebni ukrep le zanemarljiv učinek na skupni znesek davčnih prihodkov, pobranih na ravni končne potrošnje.

(7)Po začetku veljavnosti Uredbe Sveta (EU, Euratom) 2021/769 Nizozemska od proračunskega leta 2021 naprej ne bo izračunavala nadomestil v zvezi s poročilom o osnovi za lastna sredstva iz naslova DDV.

(8)Glede na pozitiven učinek posebnega ukrepa na poenostavitev obveznosti v zvezi z DDV z zmanjševanjem upravnega bremena in stroškov upoštevanja predpisov za mala podjetja in davčne organe ter glede na zanemarljiv učinek na skupne prihodke iz DDV je primerno podaljšati dovoljenje iz Izvedbenega sklepa (EU) 2018/1904.

(9)Podaljšanje dovoljenja bi moralo biti časovno omejeno, da se omogoči ocena njegove učinkovitosti in ustreznosti praga. Poleg tega morajo države članice na podlagi člena 3(1) Direktive (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in jih uporabljati od 1. januarja 2025. Zato bi bilo primerno Nizozemski dovoliti, da posebni ukrep uporablja do 31. decembra 2024.

(10)Izvedbeni sklep (EU) 2018/1904 bi bilo zato treba ustrezno spremeniti –